CELEX: 62009TN0320
Language: el
Date: 2009-08-14 00:00:00
Title: Υπόθεση T-320/09: Προσφυγή της 14ης Αυγούστου 2009 — Planet/Επιτροπή

7.11.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 267/67
            
         Προσφυγή της 14ης Αυγούστου 2009 — Planet/Επιτροπή
   (Υπόθεση T-320/09)
   2009/C 267/122
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Planet AE Ανώνυμη Εταιρία Παροχής Συμβουλευτικών Υπηρεσιών (εκπρόσωπος: Β. Χριστιανός, Δικηγόρος)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   
               —
            
            
               Να ακυρωθούν οι δύο αποφάσεις της Επιτροπής (OLAF) με τις οποίες ζητήθηκε η καταχώριση της προσφεύγουσας αρχικά στην κατηγορία W1a και στη συνέχεια στην κατηγορία W1b του ΣΕΠ,
            
         
               —
            
            
               να καταδικασθεί η Επιτροπή στη δικαστική δαπάνη της προσφεύγουσας.
            
         
      Ισχυρισμοί και κύρια επιχειρήματα
   
   Η προκειμένη προσφυγή έχει ως αντικείμενο την ακύρωση, πρώτον, της αποφάσεως της Επιτροπής με την οποία ζητήθηκε η καταχώριση της προσφεύγουσας στην κατηγορία W1a του Συστήματος Έγκαιρης Προειδοποίησης (στο εξής “ΣΕΠ”) και δεύτερον, της αποφάσεως της Επιτροπής με την οποία ζητήθηκε η τροποποίηση της ανωτέρω πρώτης αποφάσεως για την καταχώριση της προσφεύγουσας από τις 25 Μαΐου 2009 στη δυσμενέστερη κατηγορία W1b του ΣΕΠ.
   Η προσφεύγουσα υποστηρίζει ότι οι προσβαλλόμενες πράξεις παρουσιάζουν το νομικό ελάττωμα των παραβάσεων ουσιώδους τύπου, λόγω της μη τήρησης των προϋποθέσεων που θέτει η απόφαση 2008/969/ΕΚ (1) σχετικά με τον τύπο που θα πρέπει να ακολουθούν οι καταχωρίσεις που θα εισάγονται στο ΣΕΠ, προκειμένου να είναι σύμφωνες με το κοινοτικό δίκαιο. Συγκεκριμένα, η προσφεύγουσα επισημαίνει ότι σύμφωνα με το άρθρο 8, παράγραφος 1, της παραπάνω απόφασης, το αρμόδιο όργανο της Επιτροπής, που είναι υπεύθυνο για την υπογραφή μίας σύμβασης, είναι υποχρεωμένο να ενημερώσει το φυσικό ή νομικό πρόσωπο, για το οποίο έχει υποβληθεί αίτημα καταχώρισης προειδοποίησης στο ΣΕΠ, προληπτικά ως προς την ενδεχόμενη καταχώριση δεδομένων που το αφορούν. Περαιτέρω, σύμφωνα με το άρθρο 3, παράγραφος 1, στοιχείο γ’, της παραπάνω αποφάσεως, η καταχώριση θα πρέπει να συνοδεύεται από τη δέουσα αιτιολογία.
   Επίσης, η προσφεύγουσα ισχυρίζεται ότι η μη τήρηση των υποχρεώσεων που θέτει το άρθρο 8 της απόφασης 2008/969/ΕΚ παραβιάζει και βασικές αρχές και θεμελιώδη δικαιώματα, που αναγνωρίζει το κοινοτικό δίκαιο. Κατά την προσφεύγουσα, η συμπεριφορά της Επιτροπής είναι αντίθετη με την αρχή της χρηστής διοικήσεως, την οποία προβλέπει το άρθρο 41 του Χάρτη Θεμελιωδών Δικαιωμάτων της Ευρωπαϊκής Ένωσης, καθώς αυτή δεν ενημέρωσε την προσφεύγουσα προληπτικά και νομότυπα κατά τα οριζόμενα στο άρθρο 8, παράγραφος 1, της απόφασης 2008/969/ΕΚ, στερώντας της τη δυνατότητα να καταστήσει γνωστή την άποψή της. Παράλληλα δε, η Επιτροπή παραβίασε, κατά τους ισχυρισμούς της προσφεύγουσας, και το καθήκον επιμέλειας. Η συμπεριφορά της Επιτροπής αντίκειται, εξάλλου, και στο άρθρο 1 του Κώδικα Ορθής Διοικητικής Συμπεριφοράς του προσωπικού της Επιτροπής στις σχέσεις του με το κοινό.
   Τέλος, η προσφεύγουσα ισχυρίζεται ότι η Επιτροπή παραβίασε το δικαίωμα της προηγούμενης ακρόασης, άμυνας καθώς και τεκμηρίου αθωότητας, διότι δεν δόθηκε στην προσφεύγουσα η ευκαιρία να καταστήσει γνωστή την άποψή της και τις αντιρρήσεις της για τις αποφάσεις περί καταχώρισης στο ΣΕΠ, που επρόκειτο να εκδοθούν από το αρμόδιο όργανο της Επιτροπής.
   
      (1)  2008/969/ΕΚ, Ευρατόμ: Απόφαση της Επιτροπής, της 16ης Δεκεμβρίου 2008, σχετικά με το σύστημα έγκαιρης προειδοποίησης, το οποίο θα χρησιμοποιείται από τους διατάκτες της Επιτροπής και των εκτελεστικών οργανισμών (ΕΕ L 344, σ. 125)